መንግሥት በህገወጦች ላይ እያሳየ ያለው ቸልተኛነት ሊያበቃ ይገባል!
 በከበደው ኑሮው ላለመረታት እንዲሁም ነፍሱን ለማቆየት እየተፍጨረጨረ የሚያዘግመውን የሕብረተሰብ ክፍል ይብሱኑ ተስፋ የሚያስቆርጡ ጉዳዮች ገጥመውታል፡፡ ዛሬ የፍጆታ ዕቃዎች ግሽበት ወደ 15 በመቶ አሻቅቧል፡፡ ለዋጋ መናሩ በምክንያትነት የተጠቀሱት የደላሎች ጣልቃ ገብነት፣ ሸቀጦችን መደበቅ፣ ያለ ደረሰኝ መገበያየት፣ ሕገ ወጥ ደረሰኝ ማቅረብና ለህብረተሰቡ አጋዥ ይሆናሉ ተብለው የተቋቋሙ የኅብረት ሥራ ማኅበራት እየተዳከሙ መሄዳቸው ዋነኞቹ ናቸው፡፡ ዳቦ ቤቶች የአንድ ብር ከ30 ሳንቲም ዳቦን በሦስት ብር፣ የ550 ብር ስንዴን በሁለት ሺህ ብር በህገወጥ መንገድ እስከ መሸጥ መድረሳቸውና የተፈቀደላቸው ዳቦ እንዲያቀርቡ ቢሆንም ኩኪስ፣ዶናት፣ ኬክና መሰል ምርቶችን በድጎማው ስንዴ አምርተው በመሸጥ ላይ መገኘታቸው ሕገ ወጡ የንግዱ ማህበረሰብ የቱን ያህል በዝቅተኛው የሕብረተሰብ ክፍል ላይ እየቀለደ እንዳለ የሚያሳይ ነው፡፡ ባለፉት ጊዜያት ንግድና ኢንዱስትሪ ሚኒስቴር ‹‹ችግሮቹ ሰው-ሰራሽ እጥረቶች ናቸው፣የአቅርቦት እጥረት የለም፣በመላ አገሪቱ የተካሄደው ተቃውሞም ለእጥረቱ መከሰት አስተዋጽኦ አድርጓል፣ ወዘተ… ›› በማለት አግባብ ባልሆነ መንገድ ለማትረፍ በሚሞክሩ ነጋዴዎች ላይም እርምጃዎችን እንደሚወስድ ሲዝት ቆይቷል ። የዋጋ ግሽበት ግን በኢትዮጵያ ውስጥ አንድ ሠሞን ብቻ የሚከሠት አይደለም ። ስኳርን የመሳሰሉ ሸቀጦች ሙሉ በሙሉ ከገበያ እስከ መጥፋት ያደረሳቸው ምክንያት ትርፍ ለማጋበስ የሚሹ ወገኖች የፈጠሩት ነው በሚል የብዙዎችን እንግልትና ስቃይ በቸልታ ማለፍ ተገቢ አይደለም ። በተለይ ከጥቂት ወራት ወዲህ የሚታየው የሸቀጦችና የተለያዩ ምርቶች ዋጋ ጭማሪ፣ አገሪቱ በታሪኳ አይታው የማታውቀው ነው ለማለት ያስደፍራል፡፡ ከጥቂት ምርቶች በስተቀር የዋጋ ጭማሪው ፍጥነት የሚታይባቸው ሸቀጦችና የአቅርቦታቸው ጉዳይ የተረጋጋ የገበያ ሥርዓት እንደጠፋ አመላካች ነው፡፡ የኑሮ ውድነቱ ጣሪያ ቢነካም ሕዝቡ አደባባይ ወጥቶ ብሶቱን ከማሰማት የተቆጠበው አገሪቱ ያለችበትን ወቅታዊ ሁኔታ ተገንዝቦ እንጂ የኑሮውን ክብደት መቋቋም ስለቻለ እንዳልሆነ ይታወቃል፡፡በዋጋ ውድነት የናረው ገበያ ነገ ቀዝቅዞ ወደ ቦታው ሊመለስና የገበያ ስርዓቱ ይረጋጋል በሚል ተስፋ ቢጠበቅም ሁኔታው እየተባባሰ ከመሄድ በስተቀር እየተሻለ ሲሄድ አልታየም፡፡ ከከባድ የኑሮ ውድነት እወጣለሁ በሚል ነገን በተስፋ የሚጠባበቀው ሕዝብ የግብይት ሥርዓቱ እንዲስተካከልለት ይመኛል፡፡ በአገር ፖለቲካ ችግር፣ በውጭ ምንዛሪ እጥረት፣በአቅርቦት ያለመሟላት፣ተንኮለኛና ለሕዝብ የማያስቡ ደላሎችና ነጋዴዎች አገሪቱን ለድቀት ሕዝቡን ለተስፋ መቁረጥ ዳርገውታል፡፡ ሰሞኑን ንግድና ኢንዱስትሪ ሚኒስቴር ከባለድርሻ አካላት ጋር ባካሄደው ውይይት በአገሪቱ የሸቀጦች ዋጋ መናር ሊከሰት የቻለበትን ዝርዝር ጉዳይ በማየት የመፍትሄ ርምጃ መውሰድ አማራጭ መሆኑን አመላክቷል ፡፡ ይህን መሰሉ የመፍትሄ ርምጃ የመውሰዱ ዛቻ ዛሬ የጀመረ ሳይሆን ላለፉት 28 ዓመታትም ሲነገር የነበረ ቢሆንም በተግባር ያለመታየቱ ግን ለሕገወጥ ነጋዴዎች የልብ ልብ ሠጥቷቸዋል፡፡ የኑሮ ውድነት ለድህነትና ለመልካም አስተዳደር እጦት እንደሚያጋልጥ መንግሥት የሚገነዘበው ቢሆንም ፤ይህንን የህብረተሰብ ጠንቅ የሚገታ አንዳች ኃይል ሊኖር የግድ ነው፡፡ መንግሥትም በህገወጦች ላይ እያሳየ ያለው ቸልተኛነት ሀገራዊ መዘዝ ሊያመጣ እንደሚችል ተገንዝቦ የትኩረት አቅጣጫውን ሊያስተካክል፤ በቆራጥነት ተነስቶ የሕዝብ ወገንተኛነቱን ማሳየትና የተያዘው ለውጥ ድጋፍ የሚያገኝበትን አማራጭ መያዝ ይኖርበታል፡፡አዲስ ዘመን ነሃሴ 29/2011